אנקת גבהים (סרט, 2026)

אנקת גבהים (באנגלית: Wuthering Heights) הוא סרט דרמה רומנטית-תקופתית משנת 2026 בבימויה, כתיבתה והפקתה של אמרלד פנל. הסרט מבוסס באופן חופשי על הרומן באותו השם מאת אמילי ברונטה משנת 1847. בסרט מככבים מרגו רובי וג'ייקוב אלורדי כקת'רין ארנשו והיתקליף, לצד צוות שחקני משנה הכולל את הונג צ'או, שזאד לטיף, אליסון אוליבר, מרטין קלונס ואיוואן מיטשל.

הקרנת הבכורה של הסרט התקיימה בתיאטרון הסיני של גראומן בלוס אנג'לס ב-28 בינואר 2026, והוא עלה לאקרנים ב ובארצות הברית בהפצת אולפני האחים וורנר ב-13 בפברואר 2026. עם צאתו, הסרט קיבל ביקורות מעורבות מהמבקרים והכניס כ-126 מיליון דולר ברחבי העולם.

 עלילה 
בשנת 1771, הוצאה פומבית להורג בתלייה מעוררת אקסטזה בקרב הקהל, הכולל את קת'רין "קאתי, ארנשו ואת המלווה שלה, נלי דין – בתו הלא-חוקית של לורד מקומי. אביה של קאתי, מר ארנשו האלכוהוליסט, שב לאחוזתו הגותית ומוכת-הרוחות, "אנקת גבהים" שביורקשייר, עם ילד צעיר שהציל מרחובות ליברפול. הוא מצהיר כי הנער יהיה "חיית המחמד" של קאתי.

קאתי הופכת למגוננת כלפי הנער ומעניקה לו את השם "היתקליף", על שם אחיה המנוח. עם הזמן השניים הופכים לבלתי נפרדים. לאחר שהם נלכדים בגשם ושבים הביתה באיחור ביום הולדתו של מר ארנשו, היתקליף לוקח על עצמו את האשמה וסופג הצלפות המותירות את גבו מצולק לצמיתות.

שנים לאחר מכן, אחוזת "אנקת גבהים" מוזנחת בשל התמכרותו של ארנשו לאלכוהול ולהימורים. קאתי מתכננת לחזר אחרי שכנה החדש, סוחר הטקסטיל העשיר אדגר לינטון, כדי להימלט מהסביבה הקודרת של האחוזה ולסייע להיתקליף להשתלב בחברה הגבוהה; היתקליף המקנא מתנגד למהלך. קאתי נוקעת את קרסולה בזמן שהיא מרגלת אחרי אדגר ובת חסותו התמהונית, איזבלה, השקועה בעולם רומנטי משלה, ונלקחת לביתם למשך שישה שבועות להחלמה. אדגר המוקסם מציע לקאתי נישואין והיא מסכימה. היא חוזרת הביתה בלבוש מפואר, והיתקליף נוהג כלפיה בקרירות.

קאתי עדה למפגש מיני בין המשרתים ג'וזף וזילה באסם. היתקליף מוצא אותה ושומר על שתיקתה. מאוחר יותר, קאתי יוצאת אל האחו ומתענגת ביחידות; היתקליף מוצא אותה זמן קצר לאחר מכן, והשניים חולקים רגע מלא תשוקה, אך קאתי דוחה את נשיקתו.

בעוד היא מתוודה בפני נלי על רגשות האשם שלה על בחירתה באדגר על פני היתקליף, האחרון שומע אותה אומרת כי נישואין להיתקליף הדל ימיטו עליה קלון. הוא עוזב בלב שבור לפני שהיא מספיקה להצהיר כי "נשמותיהם שזורות זו בזו". למגינת ליבה של קאתי, היתקליף רוכב אל עבר השקיעה.

שנה לאחר מכן, קאתי נישאת לאדגר וחיה חיים ראוותניים באחוזת ת'ראשקרוס גראנג', שם איזבלה מכינה עבורה שמלות יוקרה ואף יוצרת בובת "קאתי" העשויה משיערה האמיתי של קאתי. חרף עושרה הרב, קאתי מייחלת לשובו של היתקליף.

שנים חולפות וקאתי בהריון מאדגר. היתקליף חוזר חמש שנים לאחר עזיבתו; הוא מטופח, קצוץ שיער ובעל הון מסתורי. במקום לשמוח על המפגש, הוא מריר וזועם על החלטתה להינשא לאדגר ושוקל להינשא לאיזבלה כדי לעורר את קנאתה של קאתי. היתקליף רוכש את "אנקת גבהים" ממר ארנשו, שמת זמן קצר לאחר מכן. קאתי מבקרת במקום ובועטת בגופת אביה, אך מתחרטת על כך בהמשך. איזבלה, המאוהבת בהיתקליף, תוקפת את קאתי לאחר שזו מזהירה אותה מפניו. זמן קצר לאחר מכן, קאתי מוצאת את בובת ה"קאתי" דקורה ומדממת בבית הבובות. היתקליף וקאתי מתחילים לנהל רומן מיני אינטנסיבי.

לאחר שקאתי מבינה שנלי ידעה שהיתקליף צותת לשיחתן בטרם עזיבתו, היא מנסה לגרש את המשרתת. נלי חושפת את דבר הרומן בפני אדגר, שאוסר על קאתי לראות את היתקליף. קאתי מגלה להיתקליף על הריונה, והוא טוען שזה לא מפריע לו לפני שהם מקיימים יחסי מין. הוא מציע להרוג את אדגר, אך קאתי דוחה את ההצעה ומגרשת אותו. היתקליף הזועם פוצח במערכת יחסים בעלת מאפייני התעללות ו-BDSM עם איזבלה, שמבינה את מניעיו ומסכימה לכך. הוא משפיל אותה ומתייחס אליה כאל כלבה, לשמחתה של איזבלה ולזוועתה של נלי המבקרת במקום.

קאתי השבורה נועלת את עצמה בחדרה ומרעיבה את עצמה. היתקליף גורם לאיזבלה לשלוח לקאתי מכתבי אהבה, אך נלי שורפת אותם. קאתי לוקה באלח דם בעקבות הפלה שלא טופלה. היא אומרת לנלי שהיא סולחת לה על כך שלא סיפרה לה שהיתקליף שמע את דבריה הפוגעניים.

נלי מחלצת את איזבלה ומגלה להיתקליף שקאתי גוססת. הוא ממהר אל האחוזה בדהרה, רק כדי לגלות שקאתי כבר מתה. היתקליף אוחז בגופתה ומתחנן שתטריף את דעתו ולא תעניק לו מנוחה כל עוד הוא חי. הוא נזכר ברגע מילדותם, לאחר שספג מכות, כשישבו יחד על המיטה וקאתי חייכה אליו כשהבטיח לעולם לא לעזוב אותה.

 צוות השחקנים 
 מרגו רובי – קתרין ארנשו
 שרלוט מלינגטון – קתרין, בצעירותה.
 ג'ייקוב אלורדי – היתקליף
 אוון קופר – היתקליף, בצעירותו.
 הונג צ'או – נלי דין
 וי נוין – נלי, בצעירותה.
 שזאד לטיף – אדגר לינטון
 אליסון אוליבר – איזבלה לינטון
 מרטין קלונס – מר ארנשו
 איוואן מיטשל – ג'וזף
 איימי מורגן – זילה
 ג'סיקה קנפט – גברת ברטון
 מילי קנט – ג'יין
 ויקי פפרדין – האחות מרסי
 פול רייס – אביו של היתקליף

 הפקה 
פיתוח וליהוק
ב-13 ביולי 2024, הכריזה אמרלד פנל לראשונה בפלטפורמות המדיה החברתיות שלה כי הפרויקט הבא שלה יהיה עיבוד חדש לרומן "אנקת גבהים" מאת אמילי ברונטה. עוד נמסר כי את העיבוד תביים, תכתוב ותפיק פנל בעצמה, וכי חברות ההפקה "MRC" ו-"LuckyChap Entertainment" יהיו שותפות להפקת הסרט. בספטמבר 2024, נמסר על ליהוקם של מרגו רובי וג'ייקוב אלורדי לתפקידים הראשיים. באוקטובר 2024, דווח כי "נטפליקס" הציעה לפנל ורובי 150 מיליון דולר עבור רכישת זכויות הפצת הסרט; פנל ורובי היססו מכיוון שהיו מעוניינות להפיץ את הסרט בבתי קולנוע ולקדמו בקמפיין שיווקי. בסופו של דבר, זכו אולפני "האחים וורנר" במכרז על זכויות ההפצה על אף שהצעתם, 80 מיליון דולר, הייתה נמוכה משמעותית משל "נטפליקס"; בשל התחייבותם להפצה קולנועית ולקידום הסרט בצורה משמעותית. בנובמבר 2024, נמסר על ליהוקם של הונג צ'או, אליסון אוליבר ושזאד לטיף לצוות השחקנים.
 צילומים 
צילומי הסרט החלו בממלכה המאוחדת בינואר 2025.

הפצה
הסרט עלה לאקרנים בארצות הברית ב-13 בפברואר 2026.

 קישורים חיצוניים 

 הערות שוליים 

קטגוריה:סרטים באנגלית
קטגוריה:סרטים המבוססים על אנקת גבהים
קטגוריה:סרטי דרמה רומנטית